शराब दुकान के प्रस्तावित स्थान को उपयुक्त माना
धमतरी | राष्ट्रीय राजमार्ग से 500 मीटर की दूरी में शराब दुकानों के व्यवस्थापन संबंधी सुप्रीम कोर्ट के आदेश के मद्देनजर शहर के भीतर शराब दुकानों के संचालन के लिए प्रस्तावित नए स्थानों का निरीक्षण कलेक्टर डा. सीआर प्रसन्ना ने शनिवार को किया। उन्होंने सभी स्थानों को उपयुक्त बताते राजस्व, आबकारी और नगरीय प्रशासन अधिकारियों को सामंजस्य के साथ कार्य करने के निर्देश दिए।
जिला स्तरीय वन अधिकार समिति की बैठक 9 को
धमतरी | अनुसूचित जनजाति एवं अन्य परम्परागत वन निवासी अधिनियम 2006 एवं 2012 के तहत गठित जिला स्तरीय वन अधिकार समिति की बैठक 9 मार्च को रखी गई है। सहायक आयुक्त आदिवासी विकास ने बताया कि बैठक कलेक्टर डाॅ. सीआर प्रसन्ना की अध्यक्षता में सुबह 11 बजे कलेक्टोरेट सभाकक्ष में होगी।
15 से 31 मार्च तक ऋण वसूली पखवाड़ा मनेगा
धमतरी | जिला अंत्यावसायी विकास समिति द्वारा 15 से 31 मार्च तक ऋण वसूली पखवाड़े का आयोजन किया जाएगा। इस अवधि में हितग्राहियों से ऋण की ओवरड्यू राशि जमा कराई जाएगी।
नारी में कुएं में गिरने से ग्रामीण की मौत
धमतरी | कुरुद थाना क्षेत्र के ग्राम नारी में शुक्रवार को एक ग्रामीण की कुएं में गिरने से मौत हो गई। पुलिस के अनुसार जगदीशराम (48) पिता पूरनलाल साहू कुएं के ऊपर रखे सीमेंट पोल पर बैठा था। इस दौरान पोल टूटने से वह नीचे गिर गया। मसीही अस्पताल में इलाज के दौरान उसकी मौत हो गई।
पेंशनर भवन में पेंशनर्स की बैठक कल होगी
धमतरी | पेंशनर्स एसोसिएशन जिला शाखा की बैठक 6 मार्च को दोपहर 1 बजे पेंशनर भवन कचहरी चौक में आयोजित की गई है। इसमें 7 मार्च को रायपुर में होने वाली प्रादेशिक बैठक के संबंध में चर्चा की जाएगी।
hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva